‘રાજાજી ! આડી રાત, એની શી વાત ?’એમ કહેતો રસિયો વાલમ હસતો હસતો રાજદરબારમાંથી હાલી નીકળ્યો. ઘેર આવી રસિયાએ ગુરુજીનું ધ્યાન ધર્યું. સાધનાના પ્રતાપે ભૂતનાથ પ્રસન્ન થયા. એમણે ડુંગર ખોદીને સડક બનાવવા માટે આખી ભૂતાવળને મોકલી આપી. જોતજોતામાં આબુનો રસ્તો ભૂતનગરી બની ગયો. રસિયાએ ભૂતડાંને ભેરુ બનાવી સડક બનાવવાના શ્રીગણેશ માંડી દીધા. મધરાત થતાં થતાંમાં તો મોટાભાગની સડક તૈયાર થઈ ગઈ. ચાડિયાઓએ રાણીને કાને વાત નાખી. રાણીએ પ્રધાનને બોલાવ્યા. એમણે કપટ રચીને પ્રભાતનો પહોર દર્શાવવા કૂકડા બોલાવ્યા. કૂકડાના કલશોરથી ડુંગરાઓ ગુંજી ઊઠ્યા. સવાર થયું માની ભૂતાવળ ભાગી નીકળી.